พรุ่งนี้ขายวันแรก สลากวาเลนไทน์ ธอส.
ธอส. ดีเดย์ขายสลากออมทรัพย์ ชุดพิมานมาศ หน่วยละ 50,000 บาท รับดอกเบี้ยสูงสุด 1.1% ต่อปี ลุ้นรับรางวัลทุกเดือน และมี Jackpot ทุกไตรมาส
13 ก.พ. 2563

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า เพื่อเป็นการแสดงความรัก ความปรารถนาดีให้แก่ลูกค้าประชาชนในเทศกาลวันวาเลนไทน์ หรือวันแห่งความรักในวันที่ 14 กุมภาพันธ์ 2563 ธอส. จึงกำหนดให้เป็นวันเริ่มเปิดจำหน่ายสลากออมทรัพย์ รุ่นที่ 3 ชุดพิมานมาศ หน่วยละ 50,000 บาท หมวดแรก หรือ สลากวาเลนไทน์ จำนวน 100,000 หน่วย หรือ 5,000 ล้านบาท
พิเศษ เฉพาะผู้ที่ซื้อสลากในวันวาเลนไทน์ หากฝากครบ 3 ปี ธอส.จะมอบอัตราดอกเบี้ยพิเศษ 1.1% ต่อปี หรือได้รับเงินต้นพร้อมดอกเบี้ยหน่วยละ 51,650 บาท
ส่วนหมวดอื่นๆ จะเริ่มจำหน่ายตั้งแต่วันจันทร์ที่ 17 กุมภาพันธ์ 2563 เป็นต้นไป ซึ่งสลากออมทรัพย์ ธอส. รุ่นที่ 3 ชุดพิมานมาศ จำหน่ายรวมทั้งโครงการ 1 ล้านหน่วย หรือ 50,000 ล้านบาท แบ่งการจำหน่ายออกเป็น 10 หมวด ๆ ละ 100,000 หน่วย อายุสลาก 3 ปี ออกรางวัล ทุกเดือน รวม 36 ครั้ง เดือนละ 100 รางวัล (หมวดละ 10 รางวัล) มูลค่ารางวัลละ 50,000 บาท เริ่มออกรางวัลครั้งแรกวันที่ 16 มีนาคม 2563
ทั้งนี้ ทุกหน่วยมีโอกาสในการถูกรางวัล 0.01% สูงกว่าสลากทั่วไป และยังมีโอกาสลุ้นรางวัล Jackpot มูลค่ารางวัลละ 500,000 บาท จำนวนถึง 20 รางวัลทุกไตรมาส (หมวดละ 2 รางวัล) ฝากครบ 3 ปี รับเงินต้นพร้อมดอกเบี้ยหน่วยละ 51,500 บาท หรือคิดเป็นผลตอบแทนเฉลี่ย 1.0% ต่อปี กรณีถูกรางวัลมูลค่า 50,000 บาท จำนวน 1 ครั้ง จะทำให้ผู้ซื้อได้รับผลตอบแทน 34.33% ถูกรางวัลแล้วยังมีโอกาสถูกซ้ำได้อีกในทุก ๆ เดือน ซึ่งดอกเบี้ยและเงินรางวัลที่ผู้ฝากได้รับจากสลากออมทรัพย์ ธอส. ยังได้รับการยกเว้นภาษีเงินได้บุคคลธรรมดาอีกด้วย ที่สำคัญเงินจากการขายสลาก ธอส.จะนำไปปล่อยสินเชื่อดอกเบี้ยต่ำเพื่อสร้างโอกาส “ทำให้คนไทยมีบ้าน” ได้ง่ายขึ้น
นอกจากนี้ ธอส.ยังจัดกิจกรรมพิเศษในโอกาสเปิดจำหน่ายสลากวาเลนไทน์หมวดแรกในวันที่ 14 กุมภาพันธ์ 2563 ด้วยการนำ 6 นักแสดงรุ่นใหม่ที่ใส่ใจเรื่องการออมจากเรื่อง Tharn Type The Series นำโดย มิว-ศุภศิษฏ์ จงชีวีวัฒน์ และ กลัฟ-คณาวุฒิ ไตรพิพัฒนพงษ์ ที่จะมาร่วมกันถ่ายทอดเทคนิคการออม รวมถึงร่วมสนุกในกิจกรรมต่างๆ กับแฟนซีรีส์และลูกค้าของธนาคาร ซึ่งผู้ที่เข้าร่วมกิจกรรม ยังมีสิทธิ์ลุ้นรับดอกกุหลาบ และของที่ระลึกแทนความรักจากนักแสดงทั้ง 6 คนอีกด้วย โดยกิจกรรมจะจัดขึ้นระหว่างเวลา 10.00-12.00 น. ที่ ธอส. สาขาคอนแวนต์ ชั้น 1 อาคารชลันต์ทิพย์ ถนนคอนแวนต์ แขวงสีลม เขตบางรัก กรุงเทพฯ หรือสามารถติดตามรับชมถ่ายทอดสดได้ทาง Facebook Live ธนาคารอาคารสงเคราะห์ และสอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาอาคารสงเคราะห์